I begynnelsen synes de fleste av oss svensker at dette var smått oppfriskende.

Men nå, etter alle utspillene fra Märtha Louises nye kjæreste, er grensen passert – for lenge siden.

Det er lett å konstatere at dette aldri kunne ha skjedd i Sverige.

Opp gjennom årene har prinsesse Märtha Louise av Norge lykkes i å skape overskrifter langt utenfor Norges grenser.

Dette skader monarkiet. Både på kort og lang sikt.

Her i Sverige har vi fulgt interessert med på prinsessens ulike utspill. Ofte har det faktisk vært smått oppfriskende.

Da jeg ble intervjuet i norsk media, brukte jeg ofte standardfrasen:

«Jeg kunne ønske at vi også hadde en Ari Behn i det svenske kongehuset».

Så kom 2010, og vi fikk vår tilstrekkelige dose med skandaler i det svenske kongehuset.

Prinsesse Madeleines daværende kjæreste var utro med en norsk kvinne (!). Det ble den første, brutte kongelige forlovelsen i Sverige. Så ble prins Carl Philip forelsket i en av deltakerne i Paradise Hotel. Og så kom oppmerksomheten rundt boken om kong Carl XVI Gustaf.

Jeg kunne ønske at vi også hadde en Ari Behn.

Der og da trengte vi ingen Ari Behn.

Men det var 2010. De seneste årene har vi i Sverige begynt å savne en personlighet som Ari Behn.

Så vi var mange som lo litt ekstra da prinsesse Märtha Louise avslørte hvem som var hennes nye kjæreste: Sjaman Durek.

De første bildene av ham på flyplassen på Gardermoen viste en karismatisk person som verdensvant svarte på journalistenes spørsmål. Så langt, alt vel.

Men så begynte det sakte, men sikkert å spore av.

Alt fra ulike rare uttalelser til sjamanens åndelige workshop i København.

En reporter fra avisen som jeg er redaktør i, Svensk Damtidning, var på plass og rapporterte:

«Mennesker veskler mellom å gråte og le hysterisk når sjaman Durek tilkaller gode ånder og engler, åpner en port til universet og vil fylle oss med kjærlighet og kraft. Det han sier, virker å ha en ekstrem påvirkning på mange av de 50 deltakerne. Flere personer gynger fram og tilbake og beveger hodene sine i sirkler, som i transe. En mann uler som en ulv og en kvinne høres ut som hun skal føde barn. Det er litt ubehagelig. Særlig redd blir jeg når en kvinne bak meg plutselig murrer høyt som en løve.»

Dette kunne aldri ha skjedd i Sverige.

Da Märtha Louise og sjamanen senere ga seg ut på en turné med navn «Prinsessen og sjamanen», så Norge rødt. Märtha Louise måtte til slutt gi seg på å bruke tittelen sin i kommersiell sammenheng.

Allerede der hadde vår svenske konge Carl XVI Gustaf dratt i nødbremsen.

Men det virker ikke som om kong Harald har funnet sin nødbrems. Det bare fortsetter.

Hva er det verste hittil? Spør du meg, er svaret glassklart. Det å fortelle åpent om sitt eget sexliv.

Det var i sjaman Dureks egen podkast Ancient Wisdom Today at han snakket om temaet, sammen med forfatteren og livsstilsguruen Dave Asprey.

Grensen er passert – for lenge siden.

Detaljert beskrev han sexlivet med kjæresten. Han skildret seg selv som «ekstrem». Og nei, jeg kan og vil ikke gjengi det han sa. Men jeg kan si om ham at om han noen gang har gått over grensen, så var det der og da.

Og nei, han nevnte aldri Märtha Louise ved navn, men alle som hørte på forsto selvfølgelig at det var prinsessen han mente.

Deretter har det bare fortsatt. Det siste er at hans nye bok Spirit Hacking har blitt trukket tilbake av forlaget, en bok som skulle gis ut både i Norge og Sverige.

Årsaken? Det kontroversielle innholdet.

I boken uttrykker sjamanen blant annet at barn kan gi seg selv kreft og at ånder kan gi mennesker seksuelle sykdommer.

Sjamanen raste og anklaget norske medier:

Jeg hadde egentlig ikke tenkt å si noe, men jeg vil ikke att mobberne skal holde på lengre. Norska medier er mobbere, sa Durek i en live-sending på Instagram.

Så tverrsnudde han og ba hele Norge om unnskyldning.

Da kommer spørsmålet: Ville dette ha skjedd i det svenske kongehuset?

Svaret er: NEJ!

Aldri noensinne.

Vår svenske konge Carl XVI Gustaf hadde dratt i nødbremsen.

Vi som kan vår kongelige historie, vet hvor utrolig lenge kronprinsesse Victoria måtte kjempe for å få Daniel som sitt livs kjærlighet og fram til alteret. Det tok åtte år fra de traff hverandre til de giftet seg.

Kong Carl XVI Gustaf mente at Daniel hadde feil bakgrunn for å kunne gifte seg med Sveriges framtidige dronning. Han var fra et middelklassehjem og jobbet som personlig trener.

Helt feil, ifølge kongen.

Men Victoria sto på sitt og vant kampen mot sin far.

Hadde Daniel noen skandaler i egen fortid? Nei, det holdt at han bare hadde feil bakgrunn. Den eneste store skandalen som har skjedd i dagens svenske kongehus er at prinsesse Madeleines daværende forlovede, Jonas Bergström, var utro mot henne.

Hva skjedde? Kong Carl XVI Gustaf grep inn og forklarte at det var en umulig situasjon. Jonas Bergström røk ut med hodet først fra slottet i Stockholm. Carl XVI Gustaf kunne ikke akseptere den skandalen som den kommende svigersønnen hadde dratt inn i kongehuset.

Kong Carl XVI Gustaf er kjent for å være konservativ og prinsippfast. Men han er ingenting sammenlignet med tidligere generasjoner kongeligheter. Tidligere i det svenske kongehuset var det tilstrekkelig at du giftet deg med en kvinne med feil slekt eller bakgrunn for at du måtte kvitte deg med din kongelige tittel.

Flere av vår nåværende konges onkler kvittet seg med sine prinsetitler da de traff sine livs store kjærligheter. Prins Bertil ble tvunget til å skjule kjærligheten til sin Lilian i over 40 år for å ikke bli utkastet fra den kongelige varmen.

Så konservativt var det svenska kongehuset. Visst har det i dag blitt myket opp – i stor grad. Men det store spørsmålet er:

Hadde sjaman Durek fungert i den svenske kongefamilien og det svenske kongehuset?

Nei. Nei. Nei. Og atter nei.

Han hadde blitt skjøvet ut fra den kongelige varmen for lenge siden. I alle fall den svenske kongelige varmen. Hvorfor?

Fordi dette skader monarkiet. Både på kort og lang sikt.